Diari Oficial de la Generalitat Valenciana


Sumari del DOGV 9873, del 18-06-2024 (2024/5717)

RESOLUCIÓ de 24 d'abril de 2024 del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies per a reg de parcel·les, polígon 10, parcel·la 63, partida Sitjar de Baix, terme municipal d'Onda (Castelló). Expedient: (3316102) 159/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9873

Data del DOGV
:   18-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5717


Data del document
:   24-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 24 d'abril de 2024 del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig de captació d'aigües subterrànies per a reg de parcel·les, polígon 10, parcel·la 63, partida Sitjar de Baix, terme municipal d'Onda (Castelló). Expedient: (3316102) 159/2023/AIA. [2024/5717]  
  
«Informe d'impacte ambiental  
Expedient: (3316102) 159/2023/AIA.  
Títol: Sondeig de captació d'aigües subterrànies per al reg de parcel·les.  
Promotor: Agrícolas Gozalbo y Martínez, SA.  
Òrgan substantiu: Servei Territorial d'Indústria, Energia i Mines de Castelló (ASOSUB/2023/63/12).  
Localització: polígon 10, parcel·la 63, partida Sitjar de Baix al TM d'Onda (Castelló).  
Tramitació administrativa  
Mitjançant un escrit firmat el 29 de setembre de 2023 pel cap del Servei Territorial d'Indústria, Energia i Mines de Castelló (referència expedient ASOSUB/2023/63/12), es va traslladar l'expedient a este òrgan ambiental amb l'objectiu de sotmetre'l al procediment d'avaluació ambiental simplificada, d'acord amb la Llei 21/2013, de 9 de desembre, i el Reial decret 445/2023, de 13 de juny.  
  
Tal com establix l'article 46 de la Llei 21/2013, de 9 de desembre (d'ara en avant, LEA), este òrgan ambiental va efectuar una consulta a les administracions públiques afectades. En concret, el 26 d'octubre de 2023 es va fer una consulta a l'Ajuntament d'Onda, i el 29 de febrer de 2024 a la Confederació Hidrogràfica del Xúquer.   
  
Fins a la data d'emissió d'este informe no s'ha rebut cap contestació, ni per part de l'Ajuntament d'Onda ni per part de la Confederació Hidrogràfica del Xúquer.  
Una vegada vista la informació que conté l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, d'acord amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objecte del projecte és la construcció d'un sondeig de captació d'aigües subterrànies per al reg de parcel·les, situat al polígon 10, parcel·la 63, partida Sitjar de Baix al TM d'Onda (Castelló).  
L'ús de les aigües a extraure serà per al reg per degoteig de part de les parcel·les 63 i 20 del polígon 10 del TM d'Onda, amb una superfície total a regar, segons indica el promotor, d'1 ha. L'aigua a extraure es destinarà al reg d'hortalisses i arbres fruiters, amb una necessitat hídrica calculada de 3.750 m3/any i un cabal màxim de 2,7 litres/segon.  
  
Segons afirma el promotor, no hi ha cap altre pou/sondeig en un radi inferior als 100 metres, i el llit més pròxim correspon a la rambla de la Viuda, que discorre per l'est de la parcel·la a una distància d'uns 250 metres.  
L'objectiu de la perforació és la captació de l'aqüífer mitjançant un sondeig de 300 metres de profunditat. Ateses les característiques dels materials que es preveuen travessar en la perforació (conglomerats calcaris i calcàries massives de l'Albià), esta es durà a terme mitjançant una màquina de rotopercussió, amb martell en el fons. La màquina que s'utilitzarà serà una perforadora IVECO, model ZAHORI-1206, muntada sobre un camió perquè es considera el tipus de perforació més idoni per a l'execució de pous d'acord amb la classe de terreny que es preveu travessar.  
Per a l'entubament del pou es preveu col·locar, a tot el llarg del sondeig, una canonada de pressió amb un diàmetre de 180 mm, per a la qual cosa s'emprarà un material de bona qualitat. La canonada de revestiment del pou serà d'acer galvanitzat i serà perfectament cilíndrica amb la finalitat de facilitar la maniobra d'entrada i eixida, si és el cas, de la bomba d'extracció de l'aigua. En els trams aqüífers, els quals coincidixen amb la zona d'admissió de l'aigua al pou, es col·locarà la canonada de filtre metàl·lic encunyat tipus Johnson amb una obertura de reixeta de 2,4 mm. Els diàmetres de perforació de 0 a 300 m seran de 220 mm, i la canonada de revestiment de 0 a 300 m serà d'acer galvanitzat, d'un diàmetre de 180 mm i una grossària de 5 mm.  
Amb la finalitat d'evitar l'entrada de les aigües superficials que puguen contaminar les aigües subterrànies, o de qualsevol altre agent extern, la canonada definitiva de revestiment del sondeig sobreeixirà, almenys, 30 cm per damunt de la superfície del terreny.  
Quan falten uns 5 metres de canonada definitiva per introduir, es col·locarà, exteriorment, al diàmetre del tub un cércol de forma cònica de manera que servisca de tancament de l'espai anul·lar entre la canonada i el terreny, per a procedir a la cementació posterior i, d'esta manera, aïllar tota la perforació dels terrenys superficials. Així, se cementaran els cinc primers metres de l'espai anul·lar comprés entre la perforació i la canonada de revestiment per a aconseguir un aïllament sanitari del pou i evitar la contaminació de l'exterior. Es col·locarà una tapa o un dispositiu de protecció en la canonada, de manera que no siga possible l'entrada d'objectes estranys.  
Una vegada s'haja entubat el sondeig, este es netejarà mitjançant un valvulatge amb aire comprimit amb l'equip de perforació. No està previst fer cap assaig de bombament, ja que es té constància del bon funcionament i comportament hidràulic dels sondejos de la zona.  
  
Durant l'execució de la perforació es generarà un volum de detritus d'aproximadament 11,40 m3 de residus inerts que s'hauran de retirar de la zona. No es preveu que es genere cap altre tipus de residus, excepte els que procedixen de les tasques eventuals de manteniment de la maquinària (olis, filtres, etc.) que, en cas que es produïsquen, es gestionaran mitjançant un gestor autoritzat.  
A fi de gestionar correctament els detritus del sondeig, es preveu la construcció d'una bassa d'evacuació de llots al costat de la perforació; es tracta d'un residu inert que es depositarà en esta bassa, la qual es buidarà periòdicament mitjançant una empresa registrada per a la gestió de residus no perillosos. Els residus procedents de la perforació del sondeig es poden classificar com a 01 05 04 (llots i residus de perforacions que contenen aigua dolça), i els de l'excavació de la bassa, com a 17 05 04 (materials naturals excavats). No obstant això, la naturalesa litològica dels dos és molt similar i, en els dos casos, són residus inerts.  
  
L'accés a la futura ubicació del sondeig es pot fer des de la carretera CV-21 (entre les poblacions d'Onda i l'Alcora), a través del camí asfaltat, camí Fondo, i, posteriorment, pel camí de Mallalta.  
  
El promotor establix la duració de les obres en 10 dies.  
Ubicació del projecte  
El sondeig es localitzarà en la parcel·la 63, polígon 10, de la partida Sitjar de Baix del TM d'Onda (Castelló), amb una superfície gràfica i cadastral de 5.260 m2, propietat del promotor. La parcel·la té la referència cadastral 03958C407017577165RN. Les coordenades UTM que corresponen al punt són (ETRS89, fus 30): X = 742.193 Y = 4.432.500 Z = 141. La parcel·la on es pretén dur a terme el sondeig està qualificada de sòl no urbanitzable comú, zona rural comuna agropecuària.  
  
El punt en què es vol fer el sondeig es troba a uns 35 m de terreny forestal segons el visor d'Infraestructura de Dades Espacials Valenciana (IDEV), per tant, es considera com a zona d'influència forestal en funció de la Llei 3/1993, de 9 de desembre, forestal de la Comunitat Valenciana.  
Atesa la classificació segons el Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d'aigua subterrània 080.127 Plana de Castelló, de tipus permeable, que té un estat quantitatiu, químic i global roín.  
Una vegada s'ha consultat la informació en el web de la Confederació Hidrogràfica del Xúquer, en el Pla hidrològic de conca del cicle 2022-2027 el recurs disponible de la massa d'aigua subterrània 080.127 Plana de Castelló és de 91,3 hm3, segons la informació disponible.  
Característiques de l'impacte potencial  
Durant la fase d'execució, la superfície afectada serà l'ocupada pels equips de perforació, les canonades, la maquinària auxiliar i la bassa d'arreplega de llots i detritus de la perforació. L'impacte sobre la flora serà mínim i solament s'eliminarà la vegetació herbàcia que hi ha en l'entorn immediat de l'àrea de perforació.  
Els efectes contaminants de l'actuació es limiten a l'ús de maquinària (emissió de gasos de combustió, pols i sorolls), amb un efecte temporal d'una rellevància ambiental escassa. El risc d'accidents queda regulat per les normes laborals i de seguretat minera, que competixen a l'òrgan substantiu, de manera que és poc probable que puguen arribar a tindre efectes ambientals de consideració.  
Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus més enllà del detritus que genera la perforació, als quals s'afigen els materials procedents de l'excavació de la bassa de llots, que, per la seua magnitud escassa, el caràcter terrigen i la naturalesa inerta, no constituiran un problema d'eliminació.   
L'actuació no afecta cap espai natural protegit, espai protegit de la Xarxa Natura 2000 o hàbitats d'interés comunitari. Tampoc hi ha afecció a cap via pecuària o muntanya d'utilitat pública.   
No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu cap afecció a altres elements ambientals ni historicoculturals coneguts o catalogats. No s'han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s'hi adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca que intervé en el mateix tràmit de concessió d'aprofitament.  
D'acord amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió d'usos de l'aigua nous sense que, prèviament, s'obtinga o es declare la concessió, l'autorització o la reserva demanials corresponents.   
  
Conclusió  
En relació amb els criteris de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 3 de l'Orde 2/2024, de 6 de març, de la Conselleria de Medi Ambient, Aigua, Infraestructures i Territori, per la qual es desplega el Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en l'avaluació ambiental estratègica i l'impacte ambiental, incloent-hi els sistemes indicadors i les avaluacions ambientals.  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc,  
  
  
Primer  
Estimar que l'execució del Projecte de sondeig per a la captació d'aigües subterrànies amb destinació al reg de parcel·les en el polígon 10, parcel·la 63, al TM d'Onda (Castelló), promogut per Agrícolas Gozalbo y Martínez, SA, sense perjuí de l'obtenció prèvia de les autoritzacions sectorials que hi siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i els termes d'este informe, en particular:  
1r) No es podran iniciar els treballs per a l'execució del sondeig mentres no s'haja obtingut, de l'organisme de la conca, la concessió prèvia de l'aprofitament d'aigües.   
2n) Des de l'inici, es duran a terme el control i la vigilància efectiva de l'execució de les mesures específiques de prevenció i correcció, definides en el document ambiental, i l'adequació correcta d'estes a situacions imprevistes que es puguen produir.  
3r) S'ha de preveure un seguiment adequat de les obres a fi d'anar completant la informació hidrogeològica de l'obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.   
4t) El contractista ha de construir una bassa de llots d'unes dimensions que puga albergar tots els detritus, llots i additius que es generen durant la perforació; així mateix, ha de garantir la neteja, la seguretat i el rebliment posterior de la bassa de llots.   
5t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.   
6t) Ja que el projecte es desenvolupa amb una proximitat de menys de 100 metres de terreny forestal, s'haurà d'incorporar en el plec de condicions tècniques del projecte el plec general de normes de seguretat en prevenció d'incendis forestals a observar en l'execució d'obres i treballs que es facen en terreny forestal o en els seus voltants, arreplegat en l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
7m) Si durant l'execució de les obres s'hi troben restes paleontològiques, arqueològiques o etnogràfiques, el promotor ha de posar el fet en coneixement de la conselleria competent en matèria cultural de manera immediata, i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
8u) Es protegiran la vegetació adjacent, les estructures, els camins i les instal·lacions que puguen resultar afectats per a evitar-ne la deterioració. Les zones en les quals s'hagen produït compactacions, a causa de l'estada i el pas de la maquinària, es restauraran mitjançant subsolatge i/o passades amb aladre.  
9é) A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i la clausura del pou, s'han de complir les instruccions bàsiques de protecció que s'establixen en el reglament de domini públic hidràulic.  
10m) Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen d'una regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a). No obstant això, als detritus del sondeig se'ls aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny s'haurà de restaurar perquè es quede amb la morfologia inicial.  
11é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'ha d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
12é) S'ha de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
13é) En el cas que, per diversos motius, es renuncie a l'ús del sondeig (falta de cabal, mala qualitat de l'aigua, afonaments en el pou, etc.), s'ha de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2013, de 9 de desembre.  
  
València, 24 d'abril de 2024. El director general d'Urbanisme, Paisatge i Avaluació Ambiental: Miguel Ángel Ivorra Devesa.»